b"\n_START_ARTICLE_\nSorre\n_START_SECTION_\nEtimologia\n_START_PARAGRAPH_\nSegons Joan Coromines, Sorre, de la mateixa manera que Surri i Sorpe, prov\xc3\xa9 de l'etim basc \xc3\xa7ur (o zur), fusta, amb el sufix locatiu -be, que passa a -pe i posteriorment a -re, que significa sota de. Per tant, Sorpe seria sota la fusta, sota el bosc, fent refer\xc3\xa8ncia als immensos boscos sota dels quals es troba el poble.\n_START_SECTION_\nEl poble de Sorre\n_START_PARAGRAPH_\nSorre \xc3\xa9s situat en el vessant de llevant d'un coster, en un repl\xc3\xa0 on s'aglomeren la quinzena de cases del poble. Aquestes estan molt juntes, de manera que a penes formen un parell de carrers dins del poble. L'esgl\xc3\xa9sia perroquial de Sant Esteve \xc3\xa9s a l'extrem nord-oest del nucli, un xic separat del conjunt de les cases.\n_START_SECTION_\nEdat mitjana\n_START_PARAGRAPH_\nSorre estigu\xc3\xa9 integrat, al segle XII dins de la Baronia de Bellera, per\xc3\xb2 m\xc3\xa9s tard, i per la resta de l'edat mitjana, apareix en el Vescomtat de Castellb\xc3\xb2, integrant-se en el Quarter de Rialb i la Vall d'\xc3\x80ssua.\n_START_SECTION_\nEdat moderna\n_START_PARAGRAPH_\nDespr\xc3\xa9s de retornat a la corona el 1518, Sorre fou cedit a Bernat Areny; m\xc3\xa9s tard figura entre les possessions del Marqu\xc3\xa8s de Llo._NEWLINE_En el fogatge del 1553, Sorre declara 8 focs laics i 1 d'eclesi\xc3\xa0stic (uns 45 habitants).\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz dedica un article molt breu del seu Diccionario geogr\xc3\xa1fico... a Sorre. Diu que \xc3\xa9s una localitat agregada a Altron, situada en un turonet al peu de la muntanya de Llessui, combatut per tots els vents. El clima hi \xc3\xa9s fred i sa. Tenia 15 cases, una font i l'esgl\xc3\xa9sia de Sant Esteve, amb rector nomenat per la di\xc3\xb2cesi. El territori \xc3\xa9s montu\xc3\xb3s, pedreg\xc3\xb3si fluix, amb boscos de pins. S'hi produ\xc3\xafa s\xc3\xa8gol, patates, mongetes i fenc, i s'hi criaven vaques i ovelles. Hi havia ca\xc3\xa7a de llebres i perdius i pesca de truites. Formaven el poble 11 ve\xc3\xafns (caps de casa) i 89 \xc3\xa0nimes (habitants).\n_START_SECTION_\nCuriositats\n_START_PARAGRAPH_\nHi va ser rodada part de la primera i segona temporades de la s\xc3\xa8rie de Televisi\xc3\xb3 de Catalunya Gran Nord. Nord \xc3\xa9s, en realitat, Sorre."